b'\n_START_ARTICLE_\nLope de Vega\n_START_SECTION_\n\xc5\xbdivljenje\n_START_PARAGRAPH_\nLope de Vega ustanovitelj \xc5\xa1panskega narodnega gledali\xc5\xa1\xc4\x8da je \xc5\xbeivel razgibano \xc5\xbeivljenje plemi\xc5\xa1kega pustolovca, vojaka in nazadnje duhovnika. Bil je lirik, epik in dramatik. Pisal je sonete, pastirske romance, epske pesnitve in predvsem drame. Umetni\xc5\xa1ki drami, tako imenovani comedii, je dal dokon\xc4\x8dno podobo z razdelitvijo na tri dejanja, rabo prostega verza, me\xc5\xa1anjem tragi\xc4\x8dnih in komi\xc4\x8dnih prvin, uvedbo lika graciosa (slu\xc5\xbeabnika, ki je parodija na gospodarja) ter pojma \xc4\x8dasti, ki dolo\xc4\x8da dogajanje. Teme je zajemal iz narodne zgodovine, pripovedk in legend ter ljudskih pesmi. Bil je zelo ploden pisatelj, znanih je okoli 1.500 naslovov njegovih del, od teh je ohranjenih pribli\xc5\xbeno 450 del z negotovim datumom nastanka in okoli 3.000 sonetov, tako da velja za najplodnej\xc5\xa1ega svetovnega dramatika. Med \xc5\xa1tevilnimi igrami se je v evropskem gledali\xc5\xa1kem repertoarju vse do 20. stoletja obdr\xc5\xbeala predvsem Fuenteovejuna (Ov\xc4\x8dji kal), dramska upodobitev spora med va\xc5\xa1\xc4\x8dani in fevdalnim gospodom, ki se kon\xc4\x8da z ubojem fevdalca in kraljevo pomilostitvijo za uprne kmete; drama je zna\xc4\x8dilna po tem, da se v njenem nacionalno-verskem okviru ka\xc5\xbee mo\xc4\x8dan demokrati\xc4\x8den element. Splo\xc5\xa1ne zna\xc4\x8dilnosti \xc5\xa1panske renesan\xc4\x8dne dramatike, kot jih je utrdil Lope de Vega (me\xc5\xa1anje tragi\xc4\x8dnih in komi\xc4\x8dnih sestavin, pestrost motivov in intrig, uporaba razli\xc4\x8dnih metri\xc4\x8dnih oblik, selo sonetov, poudarek na motivu \xc4\x8dasti kot bistveni ideji \xc5\xa1panske dru\xc5\xbebe)so se prenesle dobo baroka, ko je ta dramatika dosegla vrh s Pedrom Caldronom.'